Hemsereka Pêroyî ya HDP’yî Pervîn Buldane Bakirkoy ê Îstanbulî de, Dibistana Murat Kolukî de raya xo şuxulnaye û va:’’ Mi nika raya xo şuxulnaye. Ez do rastarast şora Amed. Ez do şîyayîşê qeyûman Amed ra temaşe bikera.”
Raydayîş ra dima Buldane verê dibistane de eşkerayîya kilme daye çapemenîye. Buldane vat; “Ma prosesêko xebatanê giranan xo pey de verda. Eslê ci de ma her çî kerd. Seba ameyoxê Tirkîya, seba sibayê Tirkîya ma xeylî çîyî vatî. Labelê tewr kanalê televîzyonêk zî ca nêda xebatanê ma û na mana de astengî zaf bîyî. Beno ke na mana de şarê ma zaf heşarê têhetameyîşanê ma nêbîyo. Labelê ez wazena vaja ke ma zaf gurîyayî. Ma hertim wareyanê mîtîngan ra şarê xo ra zaf çîyî vatî. Ma ewro wezîfeyê xo ard ca. Ez bawer kena ewro şarê ma zî sindoqan de wezîfeyê xo do bîyaro ca. Mi nika raya xo şuxulnaye. Ez do rastarast şora Amed. Ez do şîyayîşê qeyûman Amed ra temaşe bikera.”
